CELEX: 52022PC0112
Language: bg
Date: 2022-03-08
Title: Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (ЕС) № 514/2014 за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи и за изменение на Регламент (ЕС) № 516/2014 за създаване на фонд „Убежище, миграция и интеграция“ и за изменение на Регламент (ЕС) 2021/1147 за създаване на фонд „Убежище, миграция и интеграция“

ЕВРОПЕЙСКА КОМИСИЯ
            Брюксел, 8.3.2022
            COM(2022) 112 final
            2022/0077(COD)
            
            Предложение за
            РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на Регламент (ЕС) № 514/2014 за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи и за изменение на Регламент (ЕС) № 516/2014 за създаване на фонд „Убежище, миграция и интеграция“ и за изменение на Регламент (ЕС) 2021/1147 за създаване на фонд „Убежище, миграция и интеграция“
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания за предложението и негови цели
            
            
               Нахлуването на Руската федерация в Украйна на 24 февруари 2022 г. доведе до масово навлизане на разселени лица от Украйна в няколко държави — членки на ЕС. Това оказва нов натиск върху финансовите ресурси на държавите членки за справяне със спешните нужди в областта на миграцията и управлението на границите. Въпреки че увеличеният миграционен натиск, включително процедурите за приемане и за обработване на молби за убежище, вече се усеща силно в държавите членки, които имат обща сухопътна граница с Украйна, нуждите се разпространяват на цялата територия на Европейския съюз и ще продължат да съществуват и след 2022 г. 
            
            
            
               Общата цел на настоящото предложение е да се помогне на държавите членки да се справят с последиците от войната в Украйна, като се улесни достъпът до неизразходваните финансови ресурси за периода на програмиране 2014—2020 г. по линия на фонд „Убежище, миграция и интеграция“
                  1
                (ФУМИ) и фонд „Вътрешна сигурност“, доколкото той засяга инструмента за финансово подпомагане за външните граници и визите
                  2
               , както и фонд „Вътрешна сигурност“, доколкото той засяга инструмента за финансово подпомагане на полицейското сътрудничество, предотвратяването и борбата с престъпността и управлението на кризи
                  3
                (наричани по-нататък „фондовете в областта на вътрешните работи за периода 2014—2020 г.“). Настоящото предложение има за цел да се увеличи максимално обхватът на използване на тези фондове чрез удължаване на срока за допустимост и предоставяне на достъп до неизразходваните целеви ресурси, като по този начин се избягва загубата на неизползвано финансиране поради отмяна на бюджетни кредити.
            
            
            
               На 4 март 2022 г. бе прието Решение за изпълнение (ЕС) 2022/382 на Съвета за установяване на съществуването на масово навлизане на разселени лица от Украйна по смисъла на член 5 от Директива 2001/55/ЕО
                  4
                и за въвеждане на временна закрила. В това решение за изпълнение се пояснява (в съображение 22), че усилията на държавите членки за изпълнение на произтичащите от него задължения и за предлагане на временна закрила ще бъдат подкрепени, наред с другото, от фонд „Убежище, миграция и интеграция“, създаден с Регламент (ЕС) 2021/1147
                  5
                („ФУМИ за периода 2021—2027 г.“). Удължаването на срока за изпълнение на фондовете в областта на вътрешните работи за периода 2014—2020 г. може също да предостави на държавите членки допълнителна гъвкавост за подкрепа на мерките, предприети в съответствие с Директива 2001/55/ЕО на Съвета относно минималните стандарти за предоставяне на временна закрила с цел справяне с масовото навлизане на разселени лица от Украйна.
            
            
            
               Тази цялостна гъвкавост е необходима, за да се гарантира всеобхватен подход към управлението на миграцията, основан на взаимно доверие, солидарност и поделяне на отговорността между държавите членки и институциите на Съюза, да се осигури обща устойчива политика на Съюза в областта на убежището, миграцията, сигурността и управлението на границите и да се засили доверието в способността на Съюза да обединява европейските и националните усилия, за да се работи ефективно.
            
            
            
               Удължаване на срока за изпълнение на фондовете в областта на вътрешните работи за периода 2014—2020 г.
            
            
            
               Целта на настоящото предложение е да се удължи с 1 година срокът за изпълнение на фондовете в областта на вътрешните работи за периода 2014—2020 г. Това удължаване ще бъде постигнато чрез изменение на Регламент (ЕС) № 514/2014 от 16 април 2014 г. за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи
                  6
               , в който се определят разпоредбите, които се прилагат за фондовете в областта на вътрешните работи за периода 2014—2020 г. Това удължаване ще даде възможност на държавите членки спешно да използват оставащите средства, за да помогнат да бъде преодолян нарасналия натиск върху системите им за управление на границите и миграцията, породен от нахлуването в Украйна. Масовото навлизане на лица в държавите — членки на ЕС, поражда също допълнителни нужди от гледна точка на сигурността, за които оставащите средства също могат да се използват.
            
            
            
               Предоставяне на достъп до неизразходваните целеви ресурси по линия на ФУМИ за периода 2014—2020 г.
            
            
            
               Освен това настоящото предложение има за цел да се предостави достъп до неизразходваните суми, които преди това са били заделени за определени специфични цели по линия на ФУМИ, за да могат държавите членки да се справят по-добре с нарасналия натиск върху системите им за управление на убежището и миграцията, произтичащ от нахлуването в Украйна. Този достъп ще бъде предоставен чрез изменение на Регламент (ЕС) № 516/2014 от 16 април 2014 г. за създаване на ФУМИ и за определяне на разпоредби за неговото използване.
            
            
         
         
            
               Създаване на възможност за използване на външните целеви приходи по ФУМИ за периода 2021—2027 г.
            
            
            
               За да се разшири обхватът на наличните източници на финансиране с цел да се подпомогне справянето с непредвидени бъдещи събития, предложението има за цел да се предостави на държавите членки и на други публични или частни донори възможността — в рамките на периода на програмиране 2021—2027 г. — да предоставят допълнителни финансови приноси в полза на управлението на убежището и миграцията под формата на външни целеви приходи. Тези външни целеви приходи ще представляват специален принос от държавите членки и други публични или частни донори за финансиране на конкретни разходи в рамките на фонд „Убежище, миграция и интеграция“ за периода 2021—2027 г. Добавянето на този потенциален източник на финансиране ще бъде осигурено чрез изменение на Регламент (ЕС) 2021/1147
                  7
                за създаване на ФУМИ и за определяне на разпоредби за неговото използване. То ще осигури допълнителна мярка за готовност за финансиране на дейностите в областта на убежището и миграцията в държавите членки по време на кризи, като тези, произтичащи от нахлуването в Украйна.
            
            
               •Съгласуваност с действащите разпоредби в тази област на политиката
            
            
               
                  Предложението е в съответствие с общата правна уредба, създадена за фондовете в областта на вътрешните работи за периода 2014—2020 г., и е ограничено до целенасочено изменение на конкретни разпоредби в Регламент (ЕС) № 514/2014 и Регламент (ЕС) № 516/2014 с цел справяне със спешните и извънредни обстоятелства, произтичащи от нахлуването в Украйна. Освен това възможността за предназначаване на приходи за конкретни разходи е предвидена в член 21, параграф 5 от Регламент (ЕС, Евратом) 2018/1046 („Финансовия регламент“), приложим за цялото финансиране от ЕС в съответната област на политиката
                     8
                  .
               
            
            
               •Съгласуваност с други политики на Съюза
            
            
               Предложението е ограничено до целенасочени изменения на Регламент (ЕС) № 514/2014 и Регламент (ЕС) № 516/2014 с цел справяне със спешните и извънредни обстоятелства, произтичащи от нахлуването в Украйна, и запазва съгласуваността с другите политики на Съюза. Предприемането на мерки във връзка с избухването на насилие в Украйна и с последвалите движения на бежанци постоянно се определя като основен приоритет на Съюза. Предложеният подход е също в съответствие с цикъла на изпълнение („правилото N+3“), посочен в член 136 от Регламент (ЕС) № 1303/2013
                  9
                за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство. Освен това използването на външни целеви приходи е в съответствие с подхода, използван в други инструменти за финансиране, при които устойчивостта и готовността са важни фактори, като например Регламент (ЕС) 2020/2094 на Съвета за създаване на Инструмент на Европейския съюз за възстановяване с цел подкрепа на възстановяването след кризата с COVID-19
                  10
               .
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Правното основание за предложеното действие на Съюза може да бъде намерено в списъка с мерки, съдържащ се в член 78, параграф 2, член 79, параграфи 2 и 4, член 82, параграф 1, член 84 и член 87, параграф 2 от Договора за функционирането на Съюза (ДФЕС). Регламент (ЕС) № 516/2014 се основава на член 78, параграф 2 и член 79, параграфи 2 и 4, докато Регламент (ЕС) № 514/2014 се основава на всички горепосочени разпоредби.
            
            
            
               •Субсидиарност (при неизключителна компетентност) 
            
            
               Предложението има за цел да се помогне на държавите членки да се справят с преките и косвените последици от нахлуването в Украйна, и по-специално нарасналите им нужди в областта на миграцията и управлението на границите, за да се увеличи максимално използването на наличните фондове на ЕС, предназначени за съответните цели. Законодателството на ЕС може да бъде изменяно само на равнището на Съюза.
            
            
               •Пропорционалност
            
            
               Предложението включва ограничени и целенасочени промени, които не надхвърлят необходимото за постигане на целта да се гарантира, че държавите членки могат да използват в максимална степен наличните финансови ресурси в отговор на нахлуването в Украйна. Това нахлуване доведе до увеличаване на нуждите в области като миграцията и управлението на границите, които попадат в прекия обхват на фондовете в областта на вътрешните работи за периода 2014—2020 г. Вследствие на това предложението е в съответствие с принципа на пропорционалност и попада в обхвата на действие в пространството на свобода, сигурност и правосъдие, определено в дял V от ДФЕС. Целите и съответните нива на финансиране са пропорционални на задачите на инструмента.
            
            
               •Избор на инструмент
            
            
               В Регламент (ЕС) № 514/2014 се определя срокът за допустимост и изпълнение на фондовете в областта на вътрешните работи за периода 2014—2020 г., а в Регламент (ЕС) № 516/2014 се определят конкретните правила за използването на ресурсите по ФУМИ за този срок. За да се удължи срокът за допустимост на фондовете в областта на вътрешните работи за периода 2014—2020 г. и да се предостави достъп до неизразходваните ресурси по ФУМИ, с настоящия регламент трябва да бъдат изменени както Регламент (ЕС) № 514/2014, така и Регламент (ЕС) № 516/2014. С Регламент (ЕС) 2021/1147 се създава ФУМИ за периода 2021—2027 г. и се определят разпоредби за неговото използване. За да се въведат разпоредби относно външните целеви приходи, които ще се използват по линия на ФУМИ за периода 2021—2027 г., Регламент (ЕС) 2021/1147 също трябва да бъде изменен с настоящото предложение.
            
            
               3.ОТРАЖЕНИЕ ВЪРХУ БЮДЖЕТА
            
            
               Отражението върху бюджета вече е включено в бюджета на фондовете в областта на вътрешните работи за периода 2014—2020 г. Целта на настоящото предложение е да се оптимизира използването на фондовете в областта на вътрешните работи за периода 2014—2020 г. в контекста на масовото навлизане на разселени лица от Украйна в държавите — членки на ЕС.
            
            
               Отражението върху бюджета на външните целеви приходи в рамките на бюджета на ФУМИ за периода 2021—2027 г. не може да бъде известно предварително. В член 21, параграф 5 от Финансовия регламент се предвижда, че бюджетът следва да включва редове за отразяване на външните целеви приходи и вътрешните целеви приходи и когато е възможно, следва да се посочва сумата. Целевите приходи може да се включват в проектобюджета само за сумите, които са сигурни към датата на съставяне на проектобюджета.
            
         
         
            
            
               2022/0077 (COD)
            
            
               Предложение за
            
            
               РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            
            
               за изменение на Регламент (ЕС) № 514/2014 за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи 
                  и 
                  за изменение на Регламент (ЕС) № 516/2014 за създаване на фонд „Убежище, миграция и интеграция“ 
                  и 
                  за изменение на Регламент (ЕС) 2021/1147 за създаване на фонд „Убежище, миграция и интеграция“
            
            
               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
            
            
               като взеха предвид Договора за функционирането на Европейския съюз, и по-специално член 78, параграф 2, член 79, параграфи 2 и 4, член 82, параграф 1, член 84 и член 87, параграф 2, 
            
            
               като взеха предвид предложението на Европейската комисия,
            
            
               след предаване на проекта на законодателния акт на националните парламенти,
            
            
               като взеха предвид становището на Европейския икономически и социален комитет
                  11
               ,
            
            
               като взеха предвид становището на Комитета на регионите
                  12
               ,
            
            
               в съответствие с обикновената законодателна процедура,
            
            
               като имат предвид, че:
            
            
               (1)Нахлуването на Руската федерация в Украйна на 24 февруари 2022 г. доведе до масово навлизане на разселени лица от Украйна в няколко държави членки. Това оказва нов натиск върху финансовите ресурси на държавите членки за справяне със спешните нужди в областта на миграцията, управлението на границите и сигурността. Като се вземат предвид естеството и измерението на кризата, тези непредвидени нужди ще продължат да съществуват и след 2022 г. 
            
            
               (2)От 1 януари 2014 г. политиката на Съюза в областта на вътрешните работи за миграцията, управлението на границите и сигурността се подпомага с финансиране от фонд „Убежище, миграция и интеграция“
                  13
                и фонд „Вътрешна сигурност“, доколкото той засяга инструмента за финансово подпомагане за външните граници и визите
                  14
               , както и фонд „Вътрешна сигурност“, доколкото той засяга инструмента за финансово подпомагане на полицейското сътрудничество, предотвратяването и борбата с престъпността и управлението на кризи („фондовете в областта на вътрешните работи за периода 2014—2020 г.“).
            
            
               (3)Необходимо е да се удължи срокът на изпълнение на фондовете в областта на вътрешните работи за периода 2014—2020 г. с една година, за да се даде възможност на държавите членки да използват изцяло всички неизразходвани средства от тези програми и ако е необходимо, бързо да преразгледат изпълнението на своите програми по целесъобразност, за да се справят с непредвидените предизвикателства, произтичащи от нахлуването в Украйна.
            
            
               (4)Необходимо е също да се предвиди по-голяма гъвкавост при използването на целевите ресурси съгласно Регламент (ЕС) № 516/2014 на Европейския парламент и на Съвета, който понастоящем не позволява неизразходваните средства от периода на програмиране 2014—2020 г. да бъдат използвани за действия за посрещане на неотложните нужди, произтичащи от нахлуването в Украйна. 
            
            
               (5)С Регламент (ЕС) № 514/2014 на Европейския парламент и на Съвета
                  15
                се определят общите правила за изпълнение на фондовете в областта на вътрешните работи за периода 2014—2020 г. по отношение, наред с другото, на финансирането на разходите и срока за изпълнение, който ограничава допустимостта на плащанията на държавите членки най-късно до 30 юни 2023 г. и определя, че срокът за изпълнение приключва на 31 декември 2023 г. 
            
            
               (6)От 1 януари 2021 г. — в рамките на многогодишната финансова рамка за периода 2021—2027 г. — обновен пакет от фондове в областта на миграцията и управлението на границите започна да се прилага под формата на новия фонд „Убежище, миграция и интеграция“
                  16
               , Инструмента за финансова подкрепа за управлението на границите и визовата политика
                  17
                и фонд „Вътрешна сигурност“
                  18
                („фондовете в областта на вътрешните работи за периода 2014—2020 г.“).
            
            
               (7)Въпреки че фондовете в областта на вътрешните работи за периода 2021—2027 г. влязоха в сила на 15 юли 2021 г. и започнаха да се прилагат на 1 януари 2021 г., програмите на държавите членки все още не са одобрени [към датата на приемане на настоящия регламент]. 
            
         
         
            
               (8)За да се осигури приемственост в изпълнението на целите на политиката на фондовете в областта на вътрешните работи за периода 2014—2020 г. и периода 2021—2027 г., както и за да се даде възможност за плавен преход между периода на програмиране 2014—2020 г. и периода за програмиране 2021—2027 г., което ще сведе до минимум административната тежест за държавите членки, е необходимо да има известно припокриване между изпълнението на съответните инструменти за финансиране. 
            
            
               (9)Тази необходимост е изрично призната в правните основания на фондовете в областта на вътрешните работи за периода 2021—2027 г. и в Регламент (ЕС) 2021/1060
                  19
               , които позволяват разходите да бъдат допустими със задна дата, считано от 1 януари 2021 г. 
            
            
               (10)Въпреки тези разпоредби, които служат като мост между инструментите за финансиране, крайната дата за изпълнение на фондовете в областта на вътрешните работи за периода 2014—2020 г. и очакваните дати за одобрение на програмите по фондовете в областта на вътрешните работи за периода 2021—2027 г. пораждат риск държавите членки да изпитат значителен недостиг на финансиране. Това може да доведе до проблеми с ликвидността поради допълнителния натиск върху техните дейности в областта на миграцията и управлението на границите вследствие на масовото навлизане на разселени лица от Украйна. 
            
            
               (11)Рискът се изостря от факта, че фондовете в областта на вътрешните работи за периода 2014—2020 г. следват по-кратък цикъл за изпълнение на бюджетните задължения (правилото N+2), който не е приведен в съответствие с други инструменти на ЕС за финансиране под режим споделено управление, като например кохезионните фондове, за които се прилага по-дълъг период на изпълнение (N+3). Това правило N+3
                  20
                ще се прилага за фондовете в областта на вътрешните работи за периода 2021—2027 г., както е посочено в Регламент (ЕС) 2021/1060 за периода 2021—2027 г.
            
            
               (12)Отчасти поради причини извън контрола на държавите членки, като например забавяне на изпълнението вследствие на пандемията от коронавируса през 2020—2021 г., наличните данни за актуалното състояние на изпълнението от страна на държавите членки показват висок риск от отмяна на средства, които иначе можеха да бъдат използвани за посрещане на нововъзникнали нужди. Междувременно удължаването на срока за изпълнение на фондовете с една година ще даде възможност на държавите членки да използват изцяло бюджетните задължения в рамките на програмите за периода 2014—2020 г., за да се справят с предизвикателствата, пред които са изправени в момента поради събитията в Украйна. 
            
            
               (13)В Регламент (ЕС) № 514/2014 се признава, че при възникване на нови или непредвидени обстоятелства и по инициатива на Комисията или на съответната държава членка одобрена национална програма може да бъде преразгледана и при необходимост преработена за остатъка от периода на програмиране. В съответствие с това следва да е уместно да се счита, че войната в Украйна представлява „нови или непредвидени обстоятелства“, за да се обосноват преразглеждане и оперативно пренасочване на изпълнението на програмата с оглед на тези нови нужди и в рамките на специфичните цели на приетата преди това програма. 
            
            
               (14)За да се предостави на държавите членки непрекъснат достъп до неизразходваните суми по фондовете в областта на вътрешните работи за периода 2014—2020 г., е необходимо да се удължи срокът за допустимост на тези фондове с една година и да се направят необходимите съответни корекции на датите, приложими за изпълнението, докладването, оценката и приключването на програмите, както и датите, свързани с отменените суми.
            
            
               (15)За да се гарантира, че удължаването на срока за допустимост е въведено по възможно най-ясния начин, трябва да се определи една крайна ключова дата, до която разходите трябва да бъдат както извършени, така и изплатени.
            
            
               (16)С Регламент (ЕС) 2018/2000 от 12 декември 2018 г.
                  21
                бе изменен Регламент (ЕС) № 516/2014, за да се предостави достъп до ресурсите, предназначени за прехвърляне на кандидати за международна закрила и на лица, на които е предоставена международна закрила, и за да се позволи използването им за определени други действия по националната програма. Необходимо е да се разшири този принцип на гъвкавост, за да се отговори на неотложните нужди във връзка с нови или непредвидени обстоятелства, по-специално за да се отговори на новите нужди на държавите членки в областта на управлението на убежището и миграцията, произтичащи от нахлуването в Украйна. 
            
            
               (17)За да се предостави достъп до всички налични средства и да се избегне загубата им поради отмяна на неизползвани ресурси, които преди това са били предназначени за определени конкретни цели по Регламент (ЕС) № 516/2014, включително ресурси за конкретни действия и за програмата на Съюза за презаселване, е необходимо да се предостави на държавите членки гъвкавост да използват по изключение тези ресурси във връзка с нови или непредвидени обстоятелства, като например тези, произтичащи от нахлуването в Украйна.
            
            
               (18)За да се разшири обхватът на наличните източници на финансиране с цел да се подпомогне справянето с непредвидени бъдещи събития, е целесъобразно да се предостави на държавите членки и на други публични или частни донори възможността — в рамките на периода на програмиране 2021—2027 г. — да предоставят допълнителни финансови приноси в полза на управлението на убежището и миграцията под формата на външни целеви приходи. Тези външни целеви приходи ще представляват специален принос от държавите членки и други публични или частни донори за финансиране на конкретни разходи в рамките на фонд „Убежище, миграция и интеграция“ за периода 2021—2027 г. и ще осигурят допълнителна мярка за готовност за финансиране на дейностите в областта на убежището и миграцията в държавите членки по време на кризи, като тези, произтичащи от нахлуването в Украйна.
            
            
               (19)Подкрепата, предоставяна по ФУМИ, следва да допълва по-конкретно действията, финансирани по други фондове на Съюза, по-специално в рамките на политиката на сближаване, за да се постигне максимално въздействие на наличното финансиране.
            
            
               (20)Поради това Регламент (ЕС) № 514/2014 и Регламент (ЕС) № 516/2014 следва да бъдат съответно изменени,
            
            
               ПРИЕХА НАСТОЯЩИЯ РЕГЛАМЕНТ:
            
            
               Член 1
            
            
               Регламент (ЕС) № 514/2014 се изменя, както следва:
            
            
               1) 
                     в член 17 параграф 3 се заменя със следното: 
            
            
               „3. Разходите са допустими за подкрепа съгласно специалните регламенти, ако са направени от бенефициер и са изцяло изплатени от определения отговорен орган в периода от 1 януари 2014 г. до 30 юни 2024 г.“
            
            
               2) 
                     в член 40 параграфи 1 и 2 се заменят със следното: 
            
            
               „1. Държавите членки представят следните документи до 31 декември 2024 г.:
            
         
         
            
               а) информацията, изисквана за последните годишни отчети, в съответствие с член 44, параграф 1;
            
            
               б) искането за плащане на окончателното салдо; и
            
            
               в) окончателния доклад за изпълнението на националната програма, посочен в член 54, параграф 1.
            
            
                „2. Плащанията, направени от отговорния орган от 16 октомври 2023 г. до 30 юни 2024 г., се включват в последните годишни отчети.“
            
            
               3) 
                     в член 50 параграф 4 се заменя със следното: 
            
            
               „4. Задължението, свързано с последните две финансови години от периода, се отменя в съответствие с правилата, които се спазват при приключването на програмата.“
            
            
               4) 
                     в член 54 параграф 1 се заменя със следното:
            
            
               „1. До 31 март 2016 г. и до 31 март на всяка следваща година до 2023 г. включително отговорният орган представя на Комисията годишен доклад за изпълнението на всяка национална програма през предходната финансова година и може да публикува тази информация на подходящото равнище. Докладът, представен през 2016 г., обхваща 2014 и 2015 финансова година. Държавата членка представя окончателен доклад за изпълнението на националните програми до 31 декември 2024 г.“
            
            
               5) 
                     Член 57 се изменя, както следва: 
            
            
               а) 
                     в параграф 1 буква б) се заменя със следното:
            
            
               „б) доклад за последваща оценка относно отражението на действията по националните програми до 31 декември 2024 г.“
            
            
               б) 
                     в параграф 2 буква б) се заменя със следното:
            
            
               „б) доклад за последваща оценка относно отражението на настоящия регламент и специалните регламенти, след приключването на националните програми, до 30 юни 2025 г.“
            
            
               Член 2
            
            
               Регламент (ЕС) № 516/2014 се изменя, както следва:
            
            
               1) 
                     в член 16 параграф 3 се заменя със следното:
            
            
               „3. Допълнителните суми, посочени в параграфи 1 и 2 от настоящия член, се отпускат на държавите членки с индивидуалните решения за финансиране, с които се одобряват или преработват националните им програми, в рамките на междинния преглед съгласно процедурата, предвидена в членове 14 и 15 от Регламент (ЕС) № 514/2014. Тези суми се използват единствено за изпълнението на специфичните действия, посочени в приложение II към настоящия регламент. Когато обаче при възникване на нови или непредвидени обстоятелства е необходимо друго използване в рамките на националната програма, съответната държава членка се консултира с Комисията преди това използване на тези суми.“
            
            
               2) 
                     в член 17 параграф 9 се заменя със следното:
            
            
               „9. Допълнителните суми, посочени в параграфи 1 и 2 от настоящия член, се отпускат на държавите членки на всеки 2 години, като първият път това се прави с индивидуалните решения за финансиране, с които се одобряват националните им програми, в съответствие с процедурата, предвидена в член 14 от Регламент (ЕС) № 514/2014, а по-късно — с решение за финансиране, което се прилага към решението за одобряване на националната програма. Тези суми не се прехвърлят към други действия по националната програма. Когато обаче при възникване на нови или непредвидени обстоятелства е необходимо прехвърляне, съответната държава членка се консултира с Комисията преди това прехвърляне на тези суми.“
            
            
               Член 3
            
         
         
            
               Регламент (ЕС) 2021/1147 се изменя, както следва:
            
            
               1)
                     В член 10 се добавя нов параграф 5, както следва:
            
            
               „5. Подкрепата по настоящия регламент може да се финансира и чрез финансови приноси, направени от държавите членки и от други публични или частни донори, като външни целеви приходи в съответствие с член 21, параграф 5 от Регламент (ЕС, Евратом) 2018/1046
                  22
               .“
            
            
               Член 4
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко в държавите членки в съответствие с Договорите.
            
            
               Съставено в Брюксел на […] година.
            
            
               
                  За Европейския парламент
                        За Съвета
               
               
                  Председател
                        Председател
               
            
         
         
            
                  
                     (1)
                  
                        Регламент (ЕС) № 516/2014 на Европейския парламент и на Съвета от 16 април 2014 г. за създаване на фонд „Убежище, миграция и интеграция“ и за изменение на Решение 2008/381/ЕО на Съвета и отмяна на решения № 573/2007/ЕО и № 575/2007/ЕО на Европейския парламент и на Съвета и на Решение 2007/435/ЕО на Съвета (ОВ L 150, 20.5.2014 г., стр. 168).
               
               
                  
                     (2)
                  
                        Регламент (ЕС) № 515/2014 на Европейския парламент и на Съвета от 16 април 2014 г. за създаване на инструмента за финансово подпомагане за външните граници и визите като част от фонд „Вътрешна сигурност“ и за отмяна на Решение № 574/2007/ЕО (ОВ L 150, 20.5.2014 г., стр. 143).
               
               
                  
                     (3)
                  
                        Регламент (ЕС) № 513/2014 на Европейския парламент и на Съвета от 16 април 2014 г. за създаване на инструмента за финансово подпомагане на полицейското сътрудничество, предотвратяването и борбата с престъпността и управлението на кризи като част от фонд „Вътрешна сигурност“ и за отмяна на Решение 2007/125/ПВР на Съвета (ОВ L 150, 20.5.2014 г., стр. 93). 
               
               
                  
                     (4)
                  
                        Директива 2001/55/ЕО на Съвета от 20 юли 2001 г. относно минималните стандарти за предоставяне на временна закрила в случай на масово навлизане на разселени лица и за мерките за поддържане на баланса между държавите членки в полагането на усилия за прием на такива лица и понасяне на последиците от този прием (ОВ L 212, 7.8.2001 г., стр. 12).
               
               
                  
                     (5)
                  
                        Регламент (ЕС) 2021/1147 на Европейския парламент и на Съвета от 7 юли 2021 г. за създаване на фонд „Убежище, миграция и интеграция“ (ОВ L 251, 15.7.2021 г., стр. 1).
               
               
                  
                     (6)
                  
                        ОВ L 150, 20.5.2014 г., стр. 112. Заглавието му може да изглежда подвеждащо по отношение на прилагането, но този регламент се прилага и за инструмента за външните граници и визите съгласно член 1, параграф 3 от Регламент (ЕС) № 515/2014 във връзка с член 2, буква а) от Регламент (ЕС) № 514/2014.
               
               
                  
                     (7)
                  
                        Регламент (ЕС) 2021/1147 на Европейския парламент и на Съвета от 7 юли 2021 г. за създаване на фонд „Убежище, миграция и интеграция“ (ОВ L 251, 15.7.2021 г., стр. 1).
               
               
                  
                     (8)
                  
                        Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).
               
               
                  
                     (9)
                  
                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).
               
               
                  
                     (10)
                  
                        Регламент (ЕС) 2020/2094 на Съвета от 14 декември 2020 г. за създаване на Инструмент на Европейския съюз за възстановяване с цел подкрепа на възстановяването след кризата с COVID-19 (ОВ L 433, 22.12.2020 г., стр. 23).
               
               
                  
                     (11)
                  
                        ОВ C […], […] г., стр. […].
               
               
                  
                     (12)
                  
                        ОВ C […], […] г., стр. […].
               
               
                  
                     (13)
                  
                        Регламент (ЕС) № 516/2014 на Европейския парламент и на Съвета от 16 април 2014 г. за създаване на фонд „Убежище, миграция и интеграция“ и за изменение на Решение 2008/381/ЕО на Съвета и отмяна на решения № 573/2007/ЕО и № 575/2007/ЕО на Европейския парламент и на Съвета и на Решение 2007/435/ЕО на Съвета (ОВ L 150, 20.5.2014 г., стр. 168).
               
               
                  
                     (14)
                  
                        Регламент (ЕС) № 515/2014 на Европейския парламент и на Съвета от 16 април 2014 г. за създаване на инструмента за финансово подпомагане за външните граници и визите като част от фонд „Вътрешна сигурност“ и за отмяна на Решение № 574/2007/ЕО (ОВ L 150, 20.5.2014 г., стр. 143).
               
               
                  
                     (15)
                  
                        ОВ L 150, 20.5.2014 г., стр. 112.
               
               
                  
                     (16)
                  
                        Регламент (ЕС) 2021/1147 на Европейския парламент и на Съвета от 7 юли 2021 г. за създаване на фонд „Убежище, миграция и интеграция“ (ОВ L 251, 15.7.2021 г., стр. 1).
               
               
                  
                     (17)
                  
                        Регламент (ЕС) 2021/1148 на Европейския парламент и на Съвета от 7 юли 2021 г. за създаване на Инструмент за финансова подкрепа за управлението на границите и визовата политика като част от Фонда за интегрирано управление на границите (ОВ L 251, 15.7.2021 г., стр. 48).
               
               
                  
                     (18)
                  
                        Регламент (ЕС) 2021/1149 на Европейския парламент и на Съвета от 7 юли 2021 г. за създаване на фонд „Вътрешна сигурност“ (ОВ L 251, 15.7.2021 г., стр. 94).
               
               
                  
                     (19)
                  
                        Регламент (ЕС) 2021/1060 на Европейския парламент и на Съвета от 24 юни 2021 г. за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (ОВ L 231, 30.6.2021 г., стр. 159).
               
               
                  
                     (20)
                  
                        Бюджетните задължения, свързани с оперативните програми, се поемат на годишни траншове. Според правилото N+3 задължение, поето през годината N, трябва да бъде покрито от предварително финансиране и искания за междинни плащания в същия размер преди 31 декември N+3 (например задължение, поето през 2014 г., трябва да бъде изцяло покрито от предварително финансиране и искания за плащане преди 31 декември 2017 г.). Непокритата сума се отменя, което означава, че държавата членка губи финансирането. Целта на правилото е да се гарантира финансова дисциплина при управлението на средствата на ЕС, като се задължат държавите членки да изпълняват проектите динамично и да избягват проблеми в самия край на цикъла.
               
               
                  
                     (21)
                  
                        Регламент (ЕС) 2018/2000 на Европейския парламент и на Съвета от 12 декември 2018 г. за изменение на Регламент (ЕС) № 516/2014 на Европейския парламент и на Съвета по отношение на повторното заделяне на оставащите суми, заделени за подпомагане на изпълнението на решения (ЕС) 2015/1523 и (ЕС) 2015/1601 на Съвета, или разпределянето на тези суми към други действия по националните програми (OВ L 328, 21.12.2018 г., стр. 78).
               
               
                  
                     (22)
                  
                        Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).